Kommer oor ‘polisiebetrokkenheid’ by plaasaanvalleFoto: SAPD, Facebook Tommy Esterhuyse, voorsitter van VL se komitee vir wet en orde, het in ŉ verklaring gesê die aanval laat die vraag ontstaan of daar wel sekere polisiebeamptes betrokke is by die uitvoering van plaasaanvalle of ernstige geweldsmisdade op landbougrond, wat moontlik ook uit ander provinsies bedryf word. “Wat uiters kommerwekkend is, is dat hierdie ernstige geweldsmisdaadvoorvalle waarby polisiebeamptes na bewering betrokke is, die wedersydse vertroue tussen die polisie en landbouers nadelig kan beïnvloed. Sodanige voorvalle skaad ook verdere vertroue wat noodsaaklik is om vennootskappe tussen landbouers en die polisie te vestig,” het hy gesê. Volgens Esterhuyse moet plaasbewoners bewus wees van die “plaasprotokol” waarvolgens toegang tot plase tussen georganiseerde landbou en die polisie op die hoogste vlak beding is. “Dit beteken dat polisiebeamptes veronderstel is om voordat hulle plase besoek, eers met die eienaars kontak te maak, anders kan enige persoon wat in polisieuniform geklee is onder ŉ valse voorwendsel as ŉ dienaar van die gereg landbouers mislei om toegang tot plase te bekom om sodoende ernstige geweldsmisdade en algemene kriminaliteit te pleeg,” het hy gesê. Vier verdagtes het die plaas Oorwin Vrydag omstreeks 19:15 besoek en hulself as polisiebeamptes voorgedoen. Kapt. Stephen Thakeng, woordvoerder van die polisie, het gesê die verdagtes het polisiehemde en pette aangehad en een van die verdagtes het ŉ polisiebaadjie met glimstroke aangehad. Hulle het glo voorgegee dat hulle die huis vir dwelms wil deursoek en die drie vroue wat in die huis woon het die honde toegemaak sodat die “polisebeamptes” kon inkom. “Die oomblik toe die verdagtes in die huis was, het hulle die vroue en twee kinders met vuurwapens gedreig om kontant aan hulle te oorhandig. Hulle het gedreig om die vierjarige kind op ŉ warm stoof te brand indien daar nie aan hul eise voldoen word nie,” het Thakeng gesê. Die verdagtes het met ŉ vuurwapen, ŉ onbevestigde bedrag kontant en drie selfone gevlug. Paballo William Molaudi (26) is ŉ paar uur later in die buitewyke van Orkney in hegtenis geneem. Die polisiebaadjie, vuurwapen, twee selfone en kontant is in sy besit gevind. Molaudi het Maandag in die hof verskyn op aanklagte van gewapende roof en die voordoen van ŉ polisiebeampte. Die saak is uitgestel. Thakeng het bevestig dat ŉ tweede verdagte Maandag deur die polisie ingeneem is vir ondervraging. Hy het gesê dit is nog nie duidelik of enige van die verdagtes wel polisiebeamptes was nie. Hy kon ook nie duidelikheid verskaf oor hoe die verdagtes die polisieuniforms in die hande gekry het nie en het gesê dit sal deel vorm van die ondersoek.